Amerikaanse PGA-reeks: Buckley voor ná twee arendeHayden Buckley van die VSA by die Sony-Ope in Hawaii (Januarie 2023) (Foto: Harry How/Getty Images North America/Getty Images via AFP) Die 26-jarige Amerikaner Hayden Buckley, wat nie juis op skool op die gholfbaan uitgeblink het nie en eers op universiteit ontluik het, is die voorloper met twee houe ná die derde ronde van die geldryke Sony-Ope wat by die Waialea-buiteklub in Hawaii beslis word. Buckley, wat in 2018 ŉ beroepspeler geword het en in 2019 sy eerste toernooi in die Amerikaanse PGA-reeks gewen het, het in 2021 ook ŉ toernooi in die Korn Ferry-reeks gewen. Hy het die derde ronde in Hawaii (wat deel is van die Amerikaanse PGA-reeks) in 64 houe voltooi en is op 195 houe, 15 onder baansyfer nadat hy tellings van 67 en 64 in die eerste twee rondes aangeteken het. Buckley het sy voorsprong te danke aan twee arende wat hy op die 10de en 18de putjies aangeteken het. Daar was ŉ bottelnek van agt voorlopers op die 10de putjie, maar Buckley se naderhou van sowat 130 meter het op setperk naby die blikkie beland om aan hom die alleenvoorsprong te besorg. Op die 18de putjie het sy naderhou van sowat 200 meter slegs ŉ paar sentimeter van die blikkie af beland en het hy weer ŉ arend aangeteken. Buckley word gevolg deur sy ewe onbesonge landgenoot Chris Kirk, wat saam met die Engelsman Ben Taylor op 197 (-13) is. Kirk, wat ná die tweede ronde voor was, het 68 houe in die derde ronde gespeel. Chris Kirk van die VSA by die Sony-Ope in Hawaii (Januarie 2023) (Foto: Andy Lyons/Getty Images North America/Getty Images via AFP) Hulle word in die vierde posisie gevolg deur nog twee Amerikaners David Lipsky en Andrew Putnam en Si-Woo Kim van Korea, wat almal op 198 (-12) geëindig het. Suid-Afrika se MJ Daffue het 71 houe in die derde ronde aangeteken en is 206 (-4). * In Abu Dhabi loop die Europese Kontinentale span met twee punte voor die Britse en Ierse span aan die einde van die tweede dag van die Herobeker-spantoernooi. Die Europeërs het die Britte en Iere Saterdagmiddag in die beurtspelle met 3-1 getroef om met 8.5 teen 6.5 voor te loop met Sondag se tien enkelspelwedstryde wat die kampioen sal bepaal. Brittanje se kaptein, Tommy Fleetwood, en sy Engelse landgenoot Tyrrell Hatton het in die oggendskof met ŉ oorwinning afgeskop toe hulle Sepp Straka van Oostenryk en België se Thomas Detry geklop het, waarna Fleetwood en Jordan Smith ŉ oorwinning van 2 & 1 oor die Sweedse Alex Noren en Thomas Pieters van België behaal het. Die Britse en Ierse span se Callum Shanklin en Matt Wallace het drie voëltjies oor die laaste vyf putjies aangeteken om Pole se Adrain Meronk en die Fransman Antoine Rozner met 2 & 1 te troef, maar dis waar die seges opgedroog het en die Europeërs Saterdagmiddag drie seges behaal het. Die nuwe toernooi dien as ŉ kleedrepetisie vir die Ryderbekertoernooi wat in September in Rome beslis word wanneer Europa teen Amerika te staan kom.